Konec junija so se v Velenju pojavili plakati, ki so vsebovali nacistične simbole z napisom "Za raso". Vsaj šest jih je bilo izobešenih na avtobusni postaji in na mostu. "Plakati so s svojo vsebino vzbudili zgražanje in prizadetost širše javnosti, s čimer sta bila ogrožen tudi javni red in mir," pravijo na celjski policijski upravi.

Zato so se s primerom ukvarjali kriminalisti, ki so plakate poslali na pregled v nacionalni forenzični laboratorij. Sledila je hišna preiskava pri mladoletniku, v kateri so zasegli računalnik, mobilni telefon ter druge naprave.

Ugotovili so, da je mladoletni osumljenec s spleta pridobil nacistične simbole ter na svojem računalniku izdelal in natisnil šest plakatov, ki jih je nalepil v Velenju.

Preiskava je pokazala, da je "dejanje storil sam in da motiv za dejanje ni povezan s problematiko ekstremističnih skupin," še pravijo na policiji. Mladoletnega osumljenca so kazensko ovadili zaradi suma storitve kaznivega dejanja javnega spodbujanja sovraštva, nasilja ali nestrpnosti, za katerega je predpisana kazen do dveh let.